Minuta: 7 iulie 2021

Tema: proiectul de ***ordin proiectului de Ordin pentru modificarea și completarea Ordinului ministrului sănătăţii publice nr.1.509/2008 privind aprobarea Nomenclatorului de specialităţi medicale, medico-dentare şi farmaceutice pentru reţeaua de asistenţă medicală.***

În data de 7 iulie 2021 a avut loc la sediul Ministerului Sănătății o ședință publică de dezbatere a proiectului de ordin mai sus menționat.

Din partea Ministerului Sănătății au participat:

 - Vass Levente - secretar de stat;

- Marilena Chivu – director general adjunct al Direcției generale resurse umane, structuri și politici salariale, Serviciul de perfecționare în sănătate publică și recunoaștere profesională în domeniul sanitar;

- Răzvan Stroe, consilier superior - Direcția generală resurse umane, structuri și politici salariale, Serviciul de perfecționare în sănătate publică și recunoaștere profesională în domeniul sanitar;

- Mihaela Răiciulescu, consilier – Compartimentul de coordonare și monitorizare a activităților structurilor din cadrul ministerului.

Din partea Colegiului Farmaciștilor din România au participat:

- prof. univ. dr. farm. Dumitru Lupuliasa - președinte;

- conf. univ. dr. farm. Răzvan Prisada - vicepreședinte.

La dezbaterea publică a participat și a luat cuvântul dr. Constanța Popa, președinte al Ordinului Biochimiștilor, Biologilor și Chimiștilor în Sistemul Sanitar din România (OBBCSSR).

 Ședința publică a fost deschisă de doamna Marilena Chivu, care a făcut o scurtă prezentare a proiectului de act normativ, specificând, totodată, faptul că modificarea denumirii specialității din ”laborator farmaceutic” în ”analize medico-farmaceutice de laborator” se aplică începând cu promoția 2021 de rezidenți confirmați în această specialitate; de asemenea, curricula de pregătire rămâne neschimbată.

Doamna Marilena Chivu a arătat faptul că modificarea propusă nu aduce atingere drepturilor de care beneficiază în prezent farmaciștii și nici în ceea ce privește alte categorii profesionale.

 Doamna Constanța Popa iși începe expunerea menționând faptul că, în vederea unei bune transparențe legislative, a unei bune și eficiente desfășurări a ședinței publice, în calitate de președinte în exercițiu al OBBCSSR ales incontestabil democratic, a trimis în format electronic 6 întrebări pentru a le adresa reprezentanților MS prezenți la ședința publică din 7 iulie 2021 privind modificarea de către MS a OMS 1509/2008 prin acordarea dreptului legal farmaciștilor de a lucra ca specialiști în compartimentele de Biochimie și Toxicologie. Menționează, de asemenea, atât în nume personal cât și ca reprezentant legal al OBBCSSR că există o bună colaborare cu toți profesioniștii din laboratoarele sistemului sanitar; înțelegem necesitatea și participăm activ la armonizarea legislației României cu legislația europeană; întrebările formulate de OBBCSSR se referă exclusiv la articolele propuse de MS a fi modificate in textul actual al OMS 1509/2008**,** modificări care au produs îngrijorare în rândul membrilor OBBCSSR;

- ce se va întâmpla cu specialitățile lor, din cadrul OBBCSSR?

- dorește să fie incluși în actul normativ; în laborator să fie angajați: medici, biologi, biochimiști, chimiști și farmaciști cu noua specialitate;

- vine cu propunerea ca aceste specialități să fie denumite specialități medico-sanitare;

- după anexa 3 să existe și specialitățile lor care sunt tot specialități medicale;

- există o lipsă legislativă care trebuie corectată pentru a veni în sprijinul acestei categorii profesionale.

Marilena Chivu:

- cei care sunt acum în specialitate merg în continuare cu specialitatea ”laborator medico-farmaceutic”;

- în Legea nr. 95/2006, cu modificările și completările ulterioare este prevăzut doar Nomenclatorul specialităților medicale, medico-dentare și farmaceutice pentru rețeaaua de asistență medicală, deci pentru a da curs celor solicitate de OBBCSSR este necesară o revizuire a legislației.

Prof. univ. dr. farm. Dumitru Lupuliasa:

- în proiectul de ordin pus în discuție este vorba despre modificarea titulaturii specialității; specialitatea de ”laborator medico-farmaceutic” este o specialitate veche, de 20 de ani.

Constanța Popa:

- în acest moment specialitatea ”biochimie medicală” nu există în niciun act normativ;

- de vreo 10 ani trimite adrese la Ministerul Sănătății pentru introducerea acestor specialități în nomenclator;

- nu există o hotărâre a Guvernului în care să se reglementeze cum să fie organizate specializările biologilor, biochimiștilor și chimiștilor sanitari.

Marilena Chivu:

- trebuie reglementate și aceste specialități pentru biochimiști printr-un act normativ de sine stătător.

Vass Levente:

- ar trebui purtate discuții pentru ca pregătirea în aceste specialități să se desfășoare la Ministerul Educației;

- întreabă câți specialiști cu aceste specialități există în momentul de față?

Constanța Popa:

- sunt aprox. 1.700 de biologi, biochimiști și chimiști care lucrează în sistemul sanitar public (cu specializare de la Ministerul Sănătății);

- MS trebuie să reglementeze angajarea acestor biologi, biochimiști, chimiști printr-o formă de pregătire de 3 ani, ca executanți tehnici;

- să existe o reglementare pentru aceste specialități; trebuie elaborat un ordin de ministru, care să prevadă posibilitatea angajării acestora, cu licență de 3 ani ( mai ales că nu sunt suficienți asistenți medicali de laborator).

Totodată, doamna Constanța Popa ne transmite două documente legale, reale, privind categoriile profesionale menționate legal care lucrau la începuturile activității laboratoarelor de analize medicale din România, și anume:

• în Legea Nr. 236 din 14 iulie 1930, Legea sanitară și de ocrotire emisă de Parlament, act publicat în Monitorul Oficial Nr. 154 din 14 iulie 1930, la Partea a II-a ”Exercițiul medicinii și personalul sanitar și de ocrotire”, Titlul I, ”Exercițiul medicinii și specializarea”, Cap. I, ”Exercițiul medicii” art. 157 se precizează că:

• ”Nimeni nu poate deschide și conduce pentru folosința publicului un laborator de analize microbiologice, serologice, urologice sau chimice, cu aplicațiuni la medicină, fără autorizarea prealabilă a Ministerului Muncii, Sănătății și Ocrotirilor Sociale.

• Conducătorii acestor laboratoare trebuie să fie medici sau chimiști de laborator specializați.”

De asemenea, în Legea sanitară și de ocrotire cu modificări introduse prin Legea Promulgată cu Înaltul Decret Regal Nr. 1098 din 12 Aprilie 1933 și publicată în Monitorul Oficial partea I, Nr. 87 din 13 Aprilie 1933:

• la Partea a II-a ”Exercițiul medicinii și personalul sanitar și de ocrotire”, Titlul I, ”Exercițiul medicinii și specializarea”, Cap. I, ”Exercițiul medicii” art. 157 se precizează că:

• ”Nimeni nu poate deschide și conduce pentru folosința publicului un laborator de analize microbiologice, serologice, urologice sau chimice, cu aplicațiuni la medicină, fără autorizarea prealabilă a Ministerului Muncii, Sănătății și Ocrotirilor Sociale.

• Conducătorii acestor laboratoare trebuie să fie medici, farmaciști diriginți sau chimiști de laborator specializați.”

Chimiștii de laborator SPECIALIZAȚI au fost primele profesii nominalizate de legea sanitară în 1930 și abia în anul 1933 legea sanitară a fost modificată și au fost adăugați farmaciștii diriginți alături de medici și chimiștii de laborator specializați.

Domnul Vass Levente, la finalul dezbaterii publice, mulțumește pentru participare și intervenții și promite faptul că se vor face demersurile necesare pentru reglementarea organizării acestor specialități.